ଭିନ୍ନକ୍ଷମ ସଶକ୍ତୀକରଣ ଯୋଜନା ବାଟବଣା
ଭଦ୍ରକ ଅଫିସ, ୩।୧୨- ଭିନ୍ନକ୍ଷମମାନଙ୍କୁ ସମାଜର ମୁଖ୍ୟସ୍ରୋତରେ ସାମିଲ କରିବା ପାଇଁ ସରକାରଙ୍କ ବିଭିନ୍ନ ଯୋଜନା କାର୍ଯ୍ୟ କରୁଛି। ମାତ୍ର ତୃଣମୂଳ ସ୍ତରରେ ଏହି ଯୋଜନାର ସଫଳ ରୂପାୟନ ହୋଇପାରୁ ନାହିଁ। ଯାହାର ଜ୍ୱଳନ୍ତ ଉଦାହରଣ ଭଦ୍ରକ ଜିଲା ସଦର ବ୍ଲକର ନଚ୍ଛିପୁର ଓ ମାଳିଅରୁଆ ଗଁାରେ ଦେଖିବାକୁ ମିଳିଛି। ଏହି ଦୁଇ ଗଁାରେ ୨୦ରୁ ଊର୍ଦ୍ଧ୍ୱ ଦିବ୍ୟାଙ୍ଗ ସରକାରୀ ଯୋଜନାରୁ ବାଦ୍ ପଡ଼ିଛନ୍ତି। ସରକାରଙ୍କ ୫-ଟି ଯୋଜନାକୁ ଜିଲା ପ୍ରଶାସନ ଗୁରୁତ୍ୱ ଦେଇ ଗଁା ଗଁା ବୁଲି ଦୋସ୍ତି କାର୍ଯ୍ୟକ୍ରମ ମାଧ୍ୟମରେ ଦିବ୍ୟାଙ୍ଗମାନଙ୍କୁ ବିଭିନ୍ନ ସୁବିଧା ସୁଯୋଗ ଘର ମୁହଁରେ ଯୋଗାଇବା ପାଇଁ ବ୍ୟବସ୍ଥା ରହିଛି। କିନ୍ତୁ ଜିଲା ମୁଖ୍ୟାଳୟଠାରୁ ମାତ୍ର ୧୦ କି.ମି. ଦୂର ଏହି ଦୁଇ ଗଁାରେ କୌଣସି ସରକାରୀ ଅଧିକାରୀଙ୍କ ପାଦ ପଡ଼ି ନାହିଁ। ଏଠି ଭିନ୍ନକ୍ଷମ ସଶକ୍ତୀକରଣ ଯୋଜନା ବାଟବଣା ହୋଇଛି। ମଙ୍ଗଳବାର ଜିଲା ପ୍ରଶାସନ ପକ୍ଷରୁ ବିଶ୍ୱ ଭିନ୍ନକ୍ଷମ ଦିବସ ପାଳନ କରାଯିବ। ମାତ୍ର ଉକ୍ତ ଦୁଇ ଗଁାର ଦିବ୍ୟାଙ୍କମାନଙ୍କ ପାଇଁ ଏହି ଦିବସ ପାଳନର କୌଣସି ମାନେ ନାହିଁ।  
ବରହମପୁର ପଞ୍ଚାୟତ ମାଳିଅରୁଆ ଗଁାର ରତ୍ନାକର ରାଉତ(୫୪) ମାନସିକ ବିକାରଗ୍ରସ୍ତ ସାଙ୍ଗକୁ ଡାହାଣ ହାତ ଭାଙ୍ଗିଯାଇଛି। ଏଣେତେଣେ ଗଁା ସାରା ବୁଲନ୍ତି। ପୁଅ ଉମାକାନ୍ତ ଓ ସ୍ତ୍ରୀ କମଳା ପରିବାର ଚଳାନ୍ତି। ଦିନ ମଜୁରି ନ ଲାଗିଲେ ଘରେ ଚୁଲି ଜଳେ ନାହିଁ। ସେ ଦିବ୍ୟାଙ୍ଗ ସାର୍ଟିଫିକେଟ୍ ପାଇଁ ଅନେକ ଥର ଭଦ୍ରକ ଦୌଡ଼ିଛନ୍ତି। ସାର୍ଟିଫିକେଟ୍ ପାଇଁ କଟକ ଯିବାକୁ ପଡ଼ିବ କହିବାରୁ ପରିବାର ଲୋକେ ଆଉ କଟକ ଗଲେ ନାହିଁ। ସେହିଭଳି ପଡ଼ୋଶୀ ନଚ୍ଛିପୁର ଗଁାର ଭାଗୀରଥି ବେହେରା(୫୫)ଙ୍କର ୩ ପୁଅ ଓ ଦୁଇଝିଅଙ୍କୁ ନେଇ ଥିଲା ତାଙ୍କ ସୁଖର ସଂସାର। ହେଲେ ପର୍ଯ୍ୟାୟକ୍ରମେ ୩ ପୁଅ ବିଭିନ୍ନ ରୋଗରେ ପଡ଼ିବାରୁ ସେମାନଙ୍କର ମୃତ୍ୟୁ ଘଟିଲା। ସାନ ଝିଅ ବାହା ହୋଇସାରିଛନ୍ତି। ହେଲେ ଜନ୍ମରୁ ବଡ଼ଝିଅ ରମାମଣିଙ୍କର ଡାହାଣ ଗୋଡ଼ ଛୋଟ। ଏଣୁ ସେ ଛୋଟେଇ ଚାଲନ୍ତି। ଏଥିସହ ସେ ମାନସିକ ରୋଗଗ୍ରସ୍ତ। ସ୍ତ୍ରୀ ସାବିତ୍ରୀ ମଧ୍ୟ ଜଣେ ମାନସିକ ବିକାରଗ୍ରସ୍ତ। ଭାଗୀରଥି ଜଣେ ଦିନମଜୁରିଆ ହୋଇଥିବାରୁ ସକାଳୁ କାମକୁ ଯାଇ ସନ୍ଧ୍ୟାରେ ଘରକୁ ଫେରନ୍ତି। ଘରେ ପହଞ୍ଚି ରୋଷେଇ କରି ସ୍ତ୍ରୀ ଓ ଝିଅଙ୍କୁ ଖାଇବାକୁ ଦିଅନ୍ତି। ହେଲେ ଏହି ଦୁଇଜଣଙ୍କ ଦିବ୍ୟାଙ୍ଗ ସାର୍ଟିଫିକେଟ୍ ହୋଇନାହିଁ କି ସେମାନଙ୍କୁ ଭତ୍ତା ମିଳୁନାହିଁ। ଅପରପକ୍ଷରେ ଚାଳଘର ଛପର କରିବା ପାଇଁ ବାର୍ଷିକ ଟଙ୍କା ହେଉ ନ ଥିବାରୁ କେଉଁବର୍ଷ ଛପର ହୁଏ ତ ଅନ୍ୟ କେଉଁ ବର୍ଷ ଛପର ହୋଇପାରେ ନାହିଁ। ହେଲେ ସେମାନଙ୍କୁ କୌଣସି ବାସଗୃହ ଯୋଜନାରେ ମଧ୍ୟ ଅନ୍ତର୍ଭୁକ୍ତ କରାଯାଉ ନାହିଁ। ଓଲଟି ୩୦ ହଜାର ଟଙ୍କା ଦେଲେ ବାସଗୃହ ଯୋଜନାରେ ସାମିଲ କରାଯିବ ବୋଲି କୁହାଯାଉଥିବା ଭାଗୀରଥି ପ୍ରକାଶ କରିଛନ୍ତି। ଏହିଭଳି ଦୁଇ ଗଁାରେ କେତେଜଣ ଦିବ୍ୟାଙ୍ଗ ରହିଛନ୍ତି, ସେମାନେ ସରକାରୀ ସୁବିଧା ପାଇପାରୁ ନାହାନ୍ତି।  
ଏ ସମ୍ପର୍କରେ ବଣିଆ ସରପଞ୍ଚଙ୍କ ପ୍ରତିନିଧି ନରେନ୍ଦ୍ର ରାଉତ କହିଛନ୍ତି, ଏମାନଙ୍କୁ ଦିବ୍ୟାଙ୍ଗ ସାର୍ଟିଫିକେଟ୍ ପ୍ରଦାନ କରାଯିବା ଦିଗରେ ଉଦ୍ୟମ କରାଯିବ। ତା’ପରେ ଭତ୍ତା ମିଳିବା ନେଇ ପଦକ୍ଷେପ ନିଆଯିବ। ଭାରପ୍ରାପ୍ତ ଜିଲାପାଳ ଶ୍ୟାମଭକ୍ତ ମିଶ୍ର ସ୍ବତନ୍ତ୍ର ଟିମ୍ ମାଧ୍ୟମରେ ଅଧିକାରୀମାନେ ଏହିସବୁ ଗଁାରେ ପହଞ୍ଚି ଦିବ୍ୟାଙ୍ଗମାନଙ୍କୁ ଚିହ୍ନଟ କରିବା ପରେ ସେମାନଙ୍କୁ ବିଭିନ୍ନ ଯୋଜନାରେ ସାମିଲ କରାଯିବା ପାଇଁ ପଦକ୍ଷେପ ନିଆଯିବ ବୋଲି କହିଛନ୍ତି।  
ଫଟୋ-